1. Dini ducu tika ber?
I dini ducu pud tye dano mogo ma cwinygi atir. Obedo kwena maber ni Lubanga neno jo magi dok bene paro pigi mada. Ento ki cwercwiny madit, dini dong odoko calo gin tic pa lutim maraco. (2 Jo Korint 4:3, 4; 11:13-15) Ma lubbe ki lok angeya, dini mukene gudonyo wa i tim me tero bom i kin dano, nek lumuku nyo icipan, lweny, ki dong pyedo ki nywaro lutino. Kit tim man pud dong turo cwiny dano ma gitye ki niye i kom Lubanga ya!
Dini me ada keto deyo i kom Lubanga, ento ki tungcel dini me goba pe yomo cwiny Lubanga. Gipwonyo jami ma pe tye i Baibul, ma i kine tye iye pwony goba i kom Lubanga ki i kom to. Ento Jehovah mito ni dano gunge lok me ada i kome.
2. Ngo ma bitimme i kom dini?
Obedo me yomcwiny me niang ni Lubanga cwinye pe yom i kom dini goba ma giwaco ni gimarre ento kara i ada gimaro lobo pa Catan-ni. (Yakobo 4:4) Lok pa Lubanga lwongo dini goba ducu ni “Babilon Madit.” Babilon obedo boma macon ka ma dini goba ocakke iye i nge Pii Aluka me kare pa Nua. Cokcok-ki, Lubanga bikelo agikki pa dini goba ma gidiyo dok gibwolo dano tutwali-li.
3. Jo ma cwinygi atir-ri myero gutim ngo?
Jehovah paro pi jo ma gimaro lok ada dok gitiyo gin matir. En tye ka cuko cwinygi me weko dini goba woko. Jo ma gimaro Lubanga gitye ki miti me loko kwogi wek guyom cwinye.
I cencwari me acel, i kare ma jo ma cwinygi atir guwinyo kwena maber-ri ki bot lukwena, gujolo ki yomcwiny. Gin gupwonyo yo me kwo manyen ki bot Jehovah, yo me kwo ma kelo yomcwiny ki gen dok weko gibedo ki tyen lok me kwo. Gin gubedo lanen maber pi wan jo me kare man pien gujolo kwena maber-ri ki keto Jehovah bedo mukwongo i kwogi.
Jehovah jolo luworo ma gua ki i dini goba-ni i kin jo me ode. Ka iye lwongo pa Jehovah, ibidoko lareme, ibibedo laworo i kin jo me ot pa Jehovah dok ibinongo kwo ma pe tum.